РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/466-15

25. јануар 2016. године

Б е о г р а д

**З А П И С Н И К**

**СА 36. СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 27. НОВЕМБРА 2015. ГОДИНЕ**

Седница је одржана у Зрењанину, са почетком у 11 часова.

Седницом је председавао председник Одбора Мехо Омеровић.

Седници су присуствовали: Биљана Илић Стошић, Слободан Перић, Владица Димитров, Љибушка Лакатош, Аида Ћоровић, Вера Пауновић и Елвира Ковач, чланови Одбора.

Седници нису присуствовали чланови Одбора: Љиљана Малушић, Миланка Јевтовић Вукојичић, Злата Ђерић, Сузана Шарац, Дубравка Филиповски, Стефана Миладиновић, Биљана Хасановић Кораћ, Олена Папуга и Сулејман Угљанин.

Седници су присуствовали и: Чедомир Јањић, градоначелник Зрењанина; Стојанка Лекић, председница Одбора за равноправност полова Скупштине АП Војводина; Јелена Травар Миљевић, Робертина Вукелић, Маја Грујић, Општина Житиште; Љиљана Лазаревић, Данијела Пауновић, Милена Прстојевић, Радмила Марковић, Босиљка Божић, Комисија за родну равноправност Града Зрењанина; Јелена Стојковић Соколовић, Славица Вабрик, Драган Морар, Градска управа Панчево; Ирена Хлебец, Снежана Милић, Општина Ковачица; Слободан Јосимовић, Више јавно тужилаштво у Новом Саду; Младен Вујин, Основно тужилаштво у Зрењанину; Ана Боровић, Основно јавно тужилаштво у Панчеву; Златоје Анкић, Сузана Радаковић, Основни суд у Зрењанину; Љиљана Кошутић, Горица Секулић, Прекршајни суд у Панчеву; Снежана Стојановић, Оливера Одавић Сукновић, Прекршајни суд у Новом Саду; Бојан Броћета, Прекршајни суд у Зрењанину; Невена Шупут, Полицијска управа Зрењанин; Далиборка Војводић Томовић, Полицијска управа Нови Сад; Золтан Филеп, Полицијска станица Нови Бечеј; Предраг Радовић, Полицијска станица Сечањ; Нино Матић, Полицијска станица Житиште; Иван Радин, Полицијска станица Нова Црња; Светлана Грбо, Хелена Ковачевић, Нада Момирски Краљ, Центар за социјални рад Зрењанин; Босиљка Ђевић, Центар за социјални рад Нови Бечеј; Милимирка Антић, Центар за социјални рад Сечањ; Љиљана Ковачевић, Центар за социјални рад Нова Црња; Рајка Лучар, Форум жена СДП Србије; Тамара Мохачи, асистент на Факултету за медије и комуникације; Гордана Пејак, Радослава Аралица, Зрењанински едукативни центар и Јасна Вујичић, Сигурна кућа Панчево.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

1. Представљање „Зрењанинског модела“ у борби против насиља у породици.

Чланови Одбора су једногласно ПРИХВАТИЛИ предложени Дневни ред.

ПРВА ТАЧКА ДНЕВНОГ РЕДА: Представљање „Зрењанинског модела“ у борби против насиља у породици

**Председник Одбора** је отворио седницу и указао да овом седницом која се одржава у Зрењанину желимо да обележимо Међународни дан борбе против насиља над женама, у оквиру кампање 16 дана активизма. Овај одбор се у континуитету бавио проблемом насиља над женама, и то на жалост с разлогом, јер је са данашњим даном укупно 36 жртава у 2015. години. То су подаци који треба да нас забрину. Управо је Град Зрењанин добар пример сарадње институција, њихове координације, повезаности и одговорног приступа, почев од центра за социјални рад, преко полиције и тужилаштва, до судова. Управо то што се ради у Зрењанину треба да буде путоказ осталима како би се требало радити у решавању овог акутног проблема. У Народној скупштини се овим питањем све више бавимо, укључујући овај Одбор. Једна од чланица Одбора, Елвира Ковач је иницирала да се седница Одбора ван седишта одржи управо у Зрењанину. Захвалио се Граду Зрењанину, као и Мисији ОЕБСа у Србији која је својом финансијском подршком омогућила одржавање ове седнице. Дао је реч градоначенику Зрењанина г. Чедомиру Јањићу.

**Градоначелник Чедомир Јањић** је исказао задовољство што је Град Зрењанин препознат као добар модел и што се препоручује другим градовима и општинама. Он је указао да је прошле године потписан Меморандум коме је суштина управо да се кроз заједнички рад превентивно делује. На жалост, то није увек могуће и управо се последњи случај породичног насиља са смртним исходом догодио у Зрењанину. Град ће и даље радити на томе да охрабрује жене да пријаве насиље, као и да им се пружи заштита како им се ништа не би догодило због тога што су пријавиле насилника.

**Слободан Јосимовић**, заменик вишег јавног тужиоца у Новом Саду, презентовао је тзв. Зрењанински модел у борби против насиља у породици. Пре тога је минутом ћутања одата почаст трагичној преминулој суграђанки која је настрадала управо на Међународни дан борбе против насиља над женама, као и свим осталим жртвама овог насиља. Г. Јосимовић је указао да је крајем 2007. године успостављена сарадња на иницијативу Основног јавног тужилаштва у Зрењанину, тако што су договорени редовни састанци између тужилаштва, полиције и центра за социјални рад. Ови састанци се одржавају једном недељно на којима се разматрају сви пријављени случајеви насиља у породици који су се догодили у току те недеље. С тим у вези, подсетио је да је чланом 7. Истанбулске конвенције управо предвиђена обавеза држава потписница да све мере за борбу против породичног насиља треба да примењују кроз делотоворну сарадњу надлежних служби, институција и организација. Надаље, у члану 15. Конвенције стране се обавезују да јачају организовану обуку запослених о координираној сарадњи више органа ради свеобухватног решавања случајева насиља. Поменуо је и општи и посебне протоколе о сарадњи институција који су донети у Републици Србији. Даље је навео основне принципе у сарадњи институција у борби против породичног насиља. То је пре свега откривање и заустављање насиља и очување безбедности жртве. Затим, међусобно информисање институција о сваком случају породичног насиља јер без обзира коме се жртва прво јавила, та информација мора бити подељена између свих институција које су дужне да међусобно сарађују. Даље, битно је да све институције заједнички и координисано делују како би се очувало поверење у институције и како би се послала порука да ће држава реаговати у сваком случају насиља. Затим, принцип хитности поступања и предузимање хитних мера као што је задржавање починиоца. Следећи принцип који је навео је информисање жртве о свим механизмима заштите које може да оствари пред судом, полицијом, тужилаштвом и др. Даље, потребно је да се сачува приватност жртве и чланова породице, тј. да информације не дођу до лица која за то нису овлашћена. Затим, треба да се избегава секундарна виктимизација жртве како не би морала стално изнова да прича о том догађају, мада то није могуће у потпуности избећи јер нпр. након пријаве центру за социјални рад, мораће дати исказ у истражном поступку, сведочити пред судом и сл. У кривичном поступку постоји могућност да се жртви додели статус посебно осетљивог сведока што јој даје могућост да слободно изнесе своје тврдње, без страха од непосредног присуства учиниоца.

**Младен Вујин**, заменик јавног тужиоца у Основном јавном тужилаштву у Зрењанину, објаснио је сам модел сарадње институција у Зрењанину. Основно јавно тужилаштво у Зрењанину на недељном нивоу организује састанке на којима учествују представници Центра за социјални рад Града Зрењанина, Прекршајног суда у Зрењанину и Полицијске управе у Зрењанину. Они разматрају све догађаје који су пријављени. Када се заприми пријава у полицијској управи, дежурно лице обавештава заменика јавног тужиоца. Уколико се оцени да постоји висок степен угрожености жртве, по правилу се одређује мера задржавања осумњиченог лица у трајању од 48 часова, које се затим приводи дежурном тужиоцу и након тога се по правилу ставља предлог судији за претходни поступак ради одређивања притвора према осумњиченом лицу. У случајевима у којима не постоји оваква процена, они се прослеђују тужилаштву и даље се разматрају на претходно наведеним недељним састанцима. Ту се разматрају сви елементи догађаја, пре свега да ли има елемената прекршаја, у ком случају се подноси прекршајна пријава. Ако се процени да постоје битни елементи кривичног дела у тој ситуацији се кривична пријава прослеђује основном јавном тужилаштву. Ако се процени да нема битних елемената прекршаја или кривичног дела, тужилаштву се доставља извештај у коме се констатује да нису пронађени елементи кривичног дела или прекршаја. Додао је да поред прекршајне и кривично-правне заштите постоји и могућност заштите у грађанском поступку путем подношења грађанске тужбе која може да се поднесе како од представника тужилаштва, тако и од стране центара за социјални рад, у којој се захтева изрицање мера заштите од насиља у породици.

**Слободан Јосимовић** је такође истакао да је важно да се на наведеним састанцима разматоре и сви догађаји који су протходили конкретној пријави, тј. да ли је већ било подношења пријава, јер неки конкретан случај може на први поглед да изгледа безазлено, али ако се размене инфомације између представника свих институција и утврди да је већ било случајева пријаве насиља, то указује на нешто сасвим друго и омогућава да се на свеобухватан начин процени ситуација. У вези поменуте породично-правне заштите навео је да је у пракси овај поступак доста запостављен од стране тужилаштва и центара за социјални рад што није добро јер институције, а не жртва треба да буду носиоци заштите. Мере предвиђене породично-правном заштитом су забрана даљег узнемиравања, забрана приближавања жртви, налог за исељење из стана и налог за усељење у стан. Понекад налог за исељење из стана може бити делотворнији механизам од притвора. У неким ситуацијама и мера упозорења је делотворан механизам да се утиче на почииоца насиља. Г. Јосимовић је истакао неке од ефеката сарадње институција надлежних за спречавање насиља у породици. То је пре свега ефикасније откривање случајева насиља. Затим, смањују се ризици да ће нека институција извршити погрешну процену. С тим у вези је навео да се сада против учиниоца насиља води само један поступак, док се раније подносила и прекршајна и кривична пријава. У међувремену је донета пресуда Европског суда за људска права којом је предвиђено да ако је неко кажњен у прекршајном поступку, не може бити кажњен и у кривичном поступку јер се не могу водити два поступка за исто дело. Зато је важно да се одмах процени да ли се ради о кривичном делу или прекршају. Изнео је неке статистичке податке. У периоду од 2008. до 2014. године на подручју поступања полицијске испоставе Зрењанин, било је 4.446 пријављена догађаја са елементима породичног насиља. Од тога 22 % је процесуирано као кривична пријава, 25% као прекршај, у 10% случајева тужилаштву су достављени извештаји ради додатних провера, а 43% случајева су решени белешком јер је утврђено да нема елемената или није било доказа за постојање прекршаја или кривичног дела. Управо мали број кривичних пријава је био показатељ да на подручју Зрењанина или нема насиља или га има, али га они не виде. Тада је и дошло до ове сарадње институција. Из године у годину статистика се мења. То не значи да се насиље више врши, већ да се боље препознаје и процесуира. Такође, тужилаштво чешће примењује могућности предвиђене породично-правном заштитом. На крају је истакао да охрабрује то што Зрењанински модел више није усамљен, већ се слични модели сарадње примењују и у Панчеву, Пироту, Ваљеву, Чачку, Смедереву, и треба радити на томе да се уведу и на територији осталих општина и градова, а то налажу и међународни документи. Зрењанински модел ипак није идеалан и коначан, већ га треба усавршавати. Пре свега треба даље радити на сталној специјализацији и континуираној обуци запослених, сарадњи са невладиним организацијама нарочито у виду психолошке и материјалне подршке жртвама, као и увести електронску евиденцију са централном базом података о свим случајевима породичног насиља.

У дискусији која је уследила нарочито је истакнута улога медија у борби против насиља у породици. Циљ је да се насилницима пошаље порука да систем постоји и да функционише и да неће проћи некажњено, а са друге стране да се охрабре све жртве да се обрате надлежним институцијама. Поменуте су и подстицајне мере у циљу стимулисања послодаваца који би запошљавали жртве насиља у породици јер без адекватног запослења и економске сигурности жртве не могу да наставе несметано функционисање.

**Невена Шупут** из Полицијске управе Зрењанин ради на пословима сузбијања малолетничке деликвенције и из њеног искуства може се закључити да су малолетници све више извршиоци насиља у породици, најчешће према својим мајкама. Она сматра да нам недостају институције за малолетнике које би могле да сместе децу код којих су често дијагностификовани неки поремећаји понашања, а да то нису поремећаји личности, а чак и кад су поремећаји личности односно психијатријски поремећаји у питању, психијатријске установе их одбијају. Често су имали случајеве када овакви малолетници нису могли да буду смештени у установу и онда су стално понављали насиље.

**Јасна Вујичић**, из Сигурне кућа Панчево, указала је на значај економског оснаживања жена жртава насиља, како би се спречио њихов повратак заједничком животу са насилником. У том смислу имали су пројекат у оквиру кога су за девет жена платили курс и купили им опрему за рад, уз помоћ донаторских средстава, са којима су оне изашле из сигурне куће и опрема је била њихово власништво. Податак да се од тих девет жена, седам није вратило у заједницу, подстакао их је да ту праксу наставе и ове године, тако да имају обезбеђена средства за нових девет жена које ће бити на исти начин збринуте и охрабрене. Поред тога, једна жена која је била смештена у сигурну кућу добила је средства од Покрајинског секретаријата за равноправност полова и запослена је на годину дана. Та три примера су веома важна јер говоре о томе да можемо да утичемо на смањење броја оних жена које се враћају у насилну заједницу.

**Снежана Милић**, из општине Ковачица, изнела је да она као сарадница за питање родне равноправности има лошу сарадњу са центром за социјални рад. Поставила је питање везано за ставове изнете на једној студији случаја у Новом Саду јер је она разумела да ако се жена супротстави и почне да се брани и удари насилника, да то већ није породично насиље.

**Слободан Јосимовић** одговарајући на постављено питање је истакао да је сваки случај специфичан и зато је важно оно о чему је већ говорио да се процена врши од стране свих институција, и центра за социјални рад и полиције и тужилаштва, на једном месту и да се процени да ли је заиста реч о породичном насиљу или не. Не можемо рећи у овим ситуацијама ћемо увек имати насиље, а у овим нећемо никада. Сваки случај је специфичан и заслужује пажњу свих институција.

**Иван Радин**, командир полицијске станице Нова Црња, указао је на неке проблеме у раду полиције. У случајевима насиља у породици, када су изречене мере заштите по породичном закону, суд нема обавезу да о тим мерама обавештава полицију. У пракси је пронађен одређени модел да полицији те пресуде буду достављене од стране тужилаштва или центра за социјални рад. Међутим, стварају се ситуације где полиција поступа у случајевима насиља у породици у случајевима где су те пресуде донете, али оне у неком времену путују и о томе полиција нема сазнања. У ситуацији када је насиље у породици пријављено, а где чињенице и околности у том тренутку не указују на неки висок степен угрожености жртве, а полиција не зна да постоје ове мере које су изречене, веома често може доћи до погрешне процене. Изменом законодавства на начин да се о овим пресудама обавештава и полиција, постигао би се много бољи ефекат. Друго на шта је указао јесте примена члана 299. ЗКП, којим је предвиђено да тужилаштво може поједине мере и радње да повери полицији. С тим у вези, похвалио је праксу у тужилаштву у Кикинди баш због спречавања додатне виктимизације жртви. Тужилаштво, конкретно у Новој Црњи, поверава, по члану 299. истражну радњу саслушања сведока тако да полиција приликом предузимања те мере и радње у складу са законом, узима изјаву од сведока и од оштећене и таква изјава постаје доказ. Не иде се више на узимање изјаве у форми белешке која није доказ на суду, а са друге стране не исцрпљује се жртва да се опет одазива и даје нову изјаву, и да се касније и предомисли, већ одмах у том првом кораку, кад је претрпела насиље, узима јој се изјава која има форму доказа.

**Стојанка Лекић**, председница Одбора за равноправност полова Скупштине АП Војводина, у вези претходно поменутог конкурса за економско оснаживање жена жртава насиља Покрајинског секретаријата, је ближе упознала присутне са истим. Она је навела да су та средства опредељена на тај начин што је амандманом једне покрајинске посланице са једне буџетске позиције пребачено десет милиона на другу позицију чиме су добијена средства за оснаживање жртава. Међутим, врло тешко су искористили тај буџет зато што послодавци тешко улазе у такав конкурс јер се боје неких ситуација у које могу доћи с обзиром да запошљавају жртве насиља. Две године је требало да се овај конкурс реализује. Послодавци то тешко препознају и ту је важна улога медија и сви треба да радимо на томе да послодавци примају такве жене и да их запошљавају.

**Светлана Грбо**, из Центра за социјални рад Зрењанин, руководилац интерног тима за заштиту од насиља у породици, је указала на проблем да је од стране основних и средњих школа веома мала пријава насиља у породици. Стога је са ЗЕЦ-ом организована едукација за чланове интерних тимова при основним и средњим школама. Био је организован дводневни семинар и суочили су се с тим да заиста постоје предрасуде и несигурност на који начин пријавити, које ће последице имати дете, да ли ће бити заштићено и сл. Схватили су да у тим неким превентивним активностима школа може да буде веома значајна и у суштини од најранијег узраста треба да причамо о ненасиљу да бисмо насиље спречили и зауставили да се оно развија. Упознала је присутне да је на иницијативу Центра за социјални рад Град Зрењанин доделио стан на коришћење центру, на период од 5 година за потребе становања жртава насиља у породици. Стан је трособан и моћи ће да га користе 1-2 породице у зависности од броја чланова.

**Данијела Пауновић**, координаторка Женске одборничке мреже у Скупштини Града Зрењанина, представила је рад ове мреже. То је мрежа састављена од свих одборница у скупштинском сазиву без обзира на политичку припадност и основни циљ је унапрећење положаја жена у друштву и решавање њихових проблема. Путем трибина, едукација и радионица које су одржавали и одржаваће их убудуће, покушавају да приближе грађанима ова питања. Посебно је поменула трибину под називом Вршњачко насиље. Из те трибине је проистекла иницијатива од стране Канцеларије за младе ђачког парламента и саветника за младе да наставе са деловањем преко основних и средњих школа где би ђацима презентовали питања везана за спречавање насиља.

**Аида Ћоровић** је истакла дадолази из региона и града где кад год се помену ове тешке теме сви кажу да је то део традиције, фолклора, да је немогуће да се уради нешто конкретно. Међутим, ово је доказ да може, када се институције и НВО повежу. Више од 20 година је била активисткиња у НВО и волела би да се овај разговор настави у Новом Пазару и да представници институција Зрењанина на неки начин буду ментори.

**Елвира Ковач** је истакла значајну улогу медија. Насиље у породици се дешава без сведока, обично у затвореном простору, али то није приватни проблем жртве, већ друштвени проблем. Стога сви треба да радимо на томе и нарочито је битна улога медија. Ипак, извештавање је још увек сензационалистичко, а то не би би требало да буде тако. Истакла је свој лични пример у борби против насиља које је претрпела. Навела је да Народна скупштина поред законодавне функције има и контролну улогу и управо због тога би требало још јаче да сарађује са институцијама како би се видело шта су проблеми на терену. Радује је што је министар правде изјавио да ће законодавство Србије у потпуности да се усагласи са Истанбулском конвенцијом, али се, међутим, то још увек не дешава. Истовремено је навела да се нада да ће Одбор да предложи измене и допуне конкретних чланова одређених закона, иако обично на дневни ред долазе предлози Владе. Посебно је говорила о обавези пријављивања. По подацима Инцест траума центра, само 5% људи је спремно да пријави насиље у породици, што је иузетно мали број. Жртве често нису довољно оснажене, немају довољно поверења у институције и на томе треба да се ради. Србија би требало да има СОС линију 24 часа дневно, седам дана у недељи, и то је једна од обавеза из Истанбулске конвенције. Због тога сматра да још више треба јачати сарадњу невладиног сектора и институција. Похвалила је што сва министарства имају протокол о сарадњи институција и што је велик број запослених у институцијама прошао различите обуке за поступање у случају породичног насиља. Нада се да жртве које пријаве насиље неће имати лоше искуство, већ да ће уз помоћ лица која су прошла обуку и који знају како треба радити са жртвама, имати бољи третман.

**Владица Димитров** је истакао значај седница ван седишта и захвалио се на иницијативи за одржавање седнице Одбора у Зрењанину. Изнео је статистичке податке из општине Пирот, везано за насиље у породици. Нагласио је да захваљујући директорки Центра за социјални рад Марији Васић постоје подаци да је у 2015. години евидентирано 40 жртава породичног насиља у тој општини, а извршиоци насиља су мушкарци у 95 % случајева. Доминира физичко насиље - 80%, психичко - 15% и сексуално - 5%. Најчешћи извршиоци су супружници-у половину случајева, затим следи насиље деце према родитељима, а нешто мало и насиље између бивших супружника. Центар за социјални рад у општини Пирот има формиран тим за заштиту жртава породичног насиља који чине психолог, педагог, социјални радник и специјални педагог. Такође, овај центар има добру сарадњу са свим институцијама, пре свега тужилаштвом и полицијом . У Пироту постоји СОС телефон који годишње користи око 100 особа, како жртава породичног насиља, тако и особа која су у вези с тим проблемом. На крају је истакао да у Пироту не постоји сигурна кућа за жртве породичног насиља, него се користи сигурна кућа у Нишу и то је проблем који треба решити.

**Вера Пауновић** је указала да је управо са народном посланицом Љибушком Лакатош присуствовла Међународној конференицји Савета Европе у Подгорици, на тему општих и специјализованих услуга подршке жртвама породичног насиља. Она је управо навела Зрењанински модел као пример добре праксе, што је веома добро примљено и у оквиру овог скупа. Поменула је и активности Женске парламентарне мреже која се веома активно залаже за борбу против насиља над женама.

**Јелена Травар–Миљевић**, долази из општине Житиште и била је народна посланица у претходном сазиву Народне скупштине. Посебно је истакла проблем дупле виктимизације. Када се насилнику изрекне мера исељења из стана, а он то не учини, жртва је та која мора поново да реагује. Сматра да би тај систем требало унапредити. Сигурне куће треба да постоје, али су оне нужно зло и крајње решење. У општини Житиште је потписан протокол о сарадњи институција и тамо је веома активна комисија за родну равноправност која има континуитет у раду. Сматра да је веома добар аустријски модел у спречавању породичног насиља.

**Сузана Радаковић**, судија Основног суда у Зрењанину, поступа у случајевима насиља у породици од 2006. године и пренела је њена искуства у раду. Судије тог суда не учествују у наведеним недељним састанцима у тужилаштву, јер је то неспојиво са пословима које обављају. Подсетила је да Породични закон предвиђа заштиту од насиља у породици у грађанском поступку као посебан поступак и као адхезиони поступак (уз поступак за развод брака и у свим поступцима где се ради о заштити интереса малолетне деце). У адхезионом поступку суд је дужан да ако препозна да се ради о насиљу у породици, поступа и у том делу, уз подршку осталих институција које су укључене. Основни суд у Зрењанину у потпуности поштује потписани споразум о сарадњи. Најискусније судије су распоређене да раде на овим предметима. Предмети у овим споровима су формирани у посебним омотима и посебно су обележени. Одмах по пријему тужбе у овим споровима, она се износи истог момента судији и рочиште се заказује у року од 8 дана. Посебне инструкције су добили писарница и доставна служба. Ови поступци се завршавају у највише два рочишта и у најкраћем року се одлучује по жалбама. Суд често изриче и привремене мере у овим поступцима. Жалба против пресуде не задржава извршење, тако да пресуде које доносе, одмах достављају надлежном центру за социјални рад, који води евиденцију о свим изреченим мерама и даље поступа по својим надлежностима и обавештава полицију. На основу свог искуства, увели су праксу да се пресуда одмах по писменој изради доставља и жртви насиља, иако се само тужиоцу и туженом пресуда по закону доставља. Уз то се даје препорука жртви да пресуду има код себе у сваком тренутку како би је показала надлежним органима уколико дође до повреде од стране починиоца и његовог поступања супротно пресуди. Када је реч о забрани приближавања, показала се потреба када су деца у питању, да се забрани прилазак насилника школи. То није нигде у закону предвиђено и предлаже да се то решење унесе у Грађански законик. Од 2010. године у суду у Зрењанину је уведен електронски систем праћења свих предмета.

**Председник Одбора** се на крају седнице захвалио свим присутнима на веома важним сугестијама и предлозима, истакавши да ће Одбор на некој од наредних седница на основу предлога и идеја које смо данас чули, донети одговарајуће закључке и проследити их надлежним институцијама.

Седница је закључена у 13.10 часова.

СЕКРЕТАР ОДБОРА ПРЕДСЕДНИК ОДБОРА

Рајка Вукомановић Мехо Омеровић